B. Bugár, podpredseda NR SR: (2005-10-28):
J. Drgonec, poslanec: Ďakujem. Dámy a páni, Ústavnoprávny výbor Národnej rady Slovenskej republiky ako gestorský výbor k vládnemu návrhu zákona, ktorým sa mení a dopĺňa zákon č. 211/2000 Z. z. o slobodnom prístupe k informáciám v znení neskorších predpisov podáva Národnej rade Slovenskej republiky podľa § 79 ods. 1 zákona Národnej rady Slovenskej republiky o rokovacom poriadku spoločnú správu výborov Národnej rady Slovenskej republiky. Národná rada Slovenskej republiky uznesením z 21. septembra 2005 č. 1788 pridelila vládny návrh zákona, ktorým sa mení zákon o slobodnom prístupe k informáciám na prerokovanie všetkým výborom Národnej rady Slovenskej republiky so štandardnou výnimkou mandátového a imunitného výboru, výboru pre nezlučiteľnosť funkcií, výboru pre európske záležitosti, osobitného kontrolného výboru na kontrolu činnosti Slovenskej informačnej služby, osobitného kontrolného výboru na kontrolu činnosti Vojenského spravodajstva, osobitného kontrolného výboru na kontrolu činnosti Národného bezpečnostného úradu a výboru na kontrolu použitia informačno-technických prostriedkov. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. Vládny návrh zákona, ktorým sa mení a dopĺňa zákon o slobodnom prístupe k informáciám odporúčali Národnej rade Slovenskej republiky schváliť po prvé, ústavnoprávny výbor uznesením č. 900 z 24. októbra 2005; po druhé, Výbor Národnej rady pre financie, rozpočet a menu  uznesením č. 678  z 11. októbra 2005; po tretie, výbor pre hospodárstvo, privatizáciu a podnikanie uznesením č. 667  z 11. októbra 2005; po štvrté, výbor pre pôdohospodárstvo uznesením č. 384  z 18.  októbra 2005; po piate, Výbor Národnej rady pre sociálne veci a bývanie uznesením č.  398 z 13. októbra 2005; po šieste, výbor pre zdravotníctvo uznesením č. 260 z 19. októbra 2005; po siedme, zahraničný výbor uznesením č. 207  z 13. októbra 2005; po ôsme, výbor pre vzdelanie, vedu, šport a mládež, kultúru a médiá uznesením č.  433  z 19. októbra 2005 a po deviate, Výbor Národnej rady pre ľudské práva, národnosti a postavenie žien, a to uznesením č.  355 z 13. októbra 2005. Výbor Národnej rady pre obranu a bezpečnosť neprerokoval predmetný vládny návrh zákona. Hlasovaním rozhodol tento bod  programu z rokovania 61. schôdze výboru stiahnuť. Výbor pre verejnú správu neprerokoval predmetný vládny návrh zákona, nakoľko výbor nebol uznášaniaschopný podľa § 52 ods. 2 zákona o rokovacom poriadku a čl. 84 ods. 2 Ústavy Slovenskej republiky. Výbor pre životné prostredie a ochranu prírody neprijal uznesenie z dôvodu, že odporúčajúce uznesenie návrh zákona schváliť nezískalo podporu potrebnej nadpolovičnej väčšiny prítomných poslancov. Z uznesení  výborov Národnej rady Slovenskej republiky vyplývajú tieto pozmeňujúce a doplňujúce návrhy, ktoré máte každý pred sebou v spoločnej správe na stranách 4, 5 a 6. Gestorský výbor odporúča hlasovať o pozmeňujúcich a doplňujúcich návrhoch spoločne o bodoch 1, 2 a 3 s návrhom gestorského výboru schváliť ich. Pán podpredseda, prosím, otvorte rozpravu.